S-216/2011

Mál þetta, sem var þingfest var þann 12. maí 2011, er höfðað með ákæru lögreglustjórans á Selfossi, dagsettri 15. mars 2011, á hendur Ó-kk-þgf E-kk-þgf G-kk-þgf, kt. 000000-0000, og X, báðum til heimilis að Eyravegi 12, Selfossi:

„I. gegn ákærða Ó-kk-þgf E-kk-þgf fyrir fíkniefnabrot

með því að hafa síðdegis þriðjudaginn 10. ágúst 2010 í íbúð 103 að Fossvegi 10 á Selfossi, haft í vörslu sinni í sölu- og dreifingarskyni samtals 56,01 g af maríhúana í sölueiningum, 4,61 g af hassi og 0,37 g af tóbaksbönduðu [sic] kannabisefni, en lögregla fann framangreind fíkniefni við húsleit í íbúðinni umrætt sinn.

Telst brot ákærða varða við 2. gr., sbr. 5. og 6 gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

II. gegn ákærðu báðum fyrir brot á samþykkt um hundahald í svf. Árborg

með því að hafa á árinu 2010 allt fram til 10. ágúst 2010 sameiginlega haldið 2 óskráða hunda í íbúð þeirri er frá greinir í ákærulið I.

Telst brot ákærðu varða við a. lið 2. gr., sbr. 8. gr. samþykktar um hundahald í Sveitarfélaginu Árborg nr. 903/2008 frá 8. september 2008, sbr. 33. gr. laga um hollustuhætti og mengunarvarnir nr. 7, 1998.

Þess er krafist, að ákærðu verði dæmd til refsingar og að ákærða Ó-kk-þgf E-kk-þgf verði gert að sæta upptöku á framangreindum fíkniefnum (efnaskrá nr. 18572), samkvæmt 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærðu mættu bæði við þingfestingu málsins. Ákærða X óskaði ekki eftir skipun verjanda, játaði sök og var þáttur hennar í málinu dómtekinn í sama þinghaldi.

Ákærði Ó-kk-nf Ö-kk-nf óskaði eftir skipun verjanda og var G-kk-nf H-kk-nf hdl. skipaður verjandi ákærða. Þáttur ákærða Ó-kk-ef A-kk-ef í málinu var skilinn frá málinu, sbr. 2. mgr. 169. gr. laga nr. 88/2008, um meðferð sakamála, og málinu frestað. Ákærði mætti ásamt verjanda sínum þegar málið var tekið fyrir 19. maí sl. Ákærði játaði sök í báðum ákæruliðum

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála eftir að fulltrúa ákæruvaldsins og verjanda ákærða hafði verið gefinn kostur á að tjá sig um ákvörðun refsingar og lagasjónarmið. Ákæruvaldið krafðist tveggja mánaða fangelsis, skilorðsbundið í þrjú ár og vísaði til þess að um væri að ræða talsvert magn fíkniefna og að ákærði hefði áður gerst brotlegur við lög nr. 65/1974. Þá krafðist ákæruvaldið 10.000 króna sektar vegna brots gegn samþykktum um hundahald. Verjandi ákærða krafðist vægustu refsingar sem lög leyfa og vísaði til þess að ákærði hefði aðeins einu sinni hlotið refsingu fyrir fíkniefnalagabrot fyrir tíu árum síðan, áður en hann varð 18 ára gamall. Verjandi gerði grein fyrir högum ákærða og upplýsti að hann hefði látið af fíkniefnaneyslu.

Um málavexti vísast til ákæruskjala. Með játningu ákærða, sem er í samræmi við gögn málsins, er sannað að ákærði hafi gerst sekur um þá háttsemi sem honum er gefin að sök í báðum ákæruliðum og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Ákærði hefur samkvæmt framlögðu sakavottorði tvisvar sætt refsingum. Árið 2001 gekkst hann undir 28.000 króna sekt fyrir brot gegn lögum um ávana- og fíkniefni nr. 65/1974 og með viðurlagaákvörðun þann 28. október 2010 gekkst ákærði undir 145.000 króna sekt og sviptingu ökuréttar í eitt ár fyrir brot gegn 1. mgr. 60. gr., sbr. 59. gr. og 1. mgr., sbr. 2. mgr. 45. gr. a. umferðarlaga nr. 50/1987.

Við ákvörðun refsingar ákærða verður til þess litið að ákærði hefur verið fundinn sekur um að hafa undir höndum í sölu- og dreifingarskyni talsvert magn fíkniefna. Þar sem brot þau sem ákærði hefur nú verið sakfelldur fyrir voru framin áður en hann gekkst undir viðurlagaákvörðun þann 28. október 2010 verður refsing ákveðin með vísan til 78. gr. almennra hegningarlaga nr. 19/1940, auk 77. gr. sömu laga. Þykir refsing hæfilega ákveðin fangelsi í tvo mánuði. Með vísan til þess að ákærði hefur ekki áður sætt refsingu fyrir sölu- og dreifingu fíkniefna eru að mati dómsins skilyrði til að skilorðsbinda refsinguna að fullu og skal hún falla niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 skal ákærði sæta upptöku á 56,01 grömmum af maríhúana, 4,61 grömmum af hassi og 0,37 grömmum af tóbaksblönduðu kannabisefni, efnaskrá lögreglu nr. 18572.

Með vísan til 1. mgr. 218. gr. laga nr. 88/2008 er ákærði dæmdur til greiðslu alls sakarkostnaðar, sem er þóknun skipaðs verjanda ákærða, G-kk-ef H-kk-ef hdl., 55.000 krónur að meðtöldum virðisaukaskatti.

R-kvk-nf T-kvk-nf héraðsdómari kveður upp dóm þennan.

D ó m s o r ð :

Ákærði, Ó-kk-nf Ö-kk-nf G-kk-nf, sæti fangelsi í tvo mánuði en fresta skal fullnustu refsingarinnar og skal hún niður falla að liðnum tveimur árum frá birtingu dóms þessa, haldi ákærði almennt skilorð 57. gr. almennum hegningarlaga nr. 19/1940, sbr. 4. gr. laga nr. 22/1955.

Ákærði greiði sakarkostnað, sem er þóknun skipaðs verjanda ákærða, G-kk-ef H-kk-ef hdl., 55.000 krónur að meðtöldum virðisaukaskatti.

Ákærði sæti upptöku á 56,01 grömmum af maríhúana, 4,61 grömmum af hassi og 0,37 grömmum af tóbaksblönduðu kannabisefni, efnaskrá lögreglu nr. 18572.

R-kvk-nf T-kvk-nf.